[Video] Sanef soek interdik teen BLF | Maroela Media
Die Suid-Afrikaanse Redakteursforum (Sanef) het 'n dringende aansoek gebring om 'n interdik teen Andile Mngxitama en sy organisasie Black First Land First (BLF).
Die aansoek is Dinsdag in die hooggeregshof in Johannesburg gebring en kom nadat die BLF 'n verklaring uitgereik het waarin hulle joernaliste by die naam noem wat hulle "voortaan sal teiken in hul protesaksies teen wit media".
Dit kom ook nadat Tim Cohen, redakteur van Business Day, aangerand is tydens 'n optog deur BLF-lede buite die huis van Peter Bruce, toesighoudende redakteur van Tiso Blackstar.
Sanef het die hof gevra vir 'n interdik teen Mngxitama en die BLF om hulle te verhoed om joernaliste te teiken, intimideer, dreig of aan te rand. Die aansoekers vir Sanef is: Cohen; Bruce; Sole; Adriaan Basson, redakteur van News24; Grootes; Du Preez; Bateman; Karima Brown, verslaggewer en politieke ontleder; Eusebius McKaiser, politieke kommentator en geselsprogram-aanbieder; Ferial Haffajee, toesighoudende redakteur van Huffington Post en Katy Katopodis, hoofredakteur van die Primedia Group.
Mahlatse Gallens, voorsitter van Sanef, het gesê die teistering van joernaliste is deel van 'n georkestreerde veldtog. Sy het gesê die teistering van joernaliste het ten doel om bewerings van korrupsie en staatskaping uit die openbare oog te hou.
Sanef se aansoek is op Mngxitama en die BLF bedien en hulle het kans om daarop te antwoord voor die saak in die hof aangehoor word.
Waldimar Pelser, redakteur van Rapport en aanbieder van kykNET Verslag, het verlede week 'n onderhoud met Mngxitama gedoen:
Waar in die lewe kom hulle aan "black first, land first"??
Andile sit dié joernalis lekker ore aan!
Ai, hoekom kry die dom lid lugtyd????
Hoekom gee hulle die man lugtyd? Hy leef op sensasie en die pers gee dit vir hom. Ignoreer hom net. Hy sal aanbeweeg as hy sien hy bereik niks nie.
My bloeddruk sal dit nie hou nie. Hoe kan n mens stilbly as jy persoonlik beskuldig word van …alles? Anyway. Ek wonder ook of die mense lugtyd moet kry… aan die ander kant is daar hopelik mense wat deur sy antwoorde die waarheid kan sien.